CELEX: 32014R1038
Language: sk
Date: 2014-09-25 00:00:00
Title: Vykonávacie nariadenie Komisie (EÚ) č. 1038/2014 z  25. septembra 2014 o zatriedení určitého tovaru do kombinovanej nomenklatúry

1.10.2014   
            
            
               SK
            
            
               Úradný vestník Európskej únie
            
            
               L 287/14
            
         VYKONÁVACIE NARIADENIE KOMISIE (EÚ) č. 1038/2014
   z 25. septembra 2014
   o zatriedení určitého tovaru do kombinovanej nomenklatúry
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. a),
   keďže:
   
               (1)
            
            
               S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu (EHS) č. 2658/87, je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
            
         
               (2)
            
            
               V nariadení (EHS) č. 2658/87 sa stanovili všeobecné pravidlá na interpretáciu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá, alebo ktorá k nej pridáva akékoľvek ďalšie rozdelenie a ktorá je stanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.
            
         
               (3)
            
            
               Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselné znaky KN uvedené v stĺpci 2 na základe dôvodov uvedených v stĺpci 3 danej tabuľky.
            
         
               (4)
            
            
               Je potrebné umožniť, aby sa držiteľ záväzných informácií o nomenklatúrnom zatriedení vydaných v súvislosti s tovarom, na ktorý sa vzťahuje toto nariadenie, ktoré nie sú v súlade s týmto nariadením, mohol na tieto informácie aj naďalej odvolávať počas určitého obdobia v súlade s článkom 12 ods. 6 nariadenia Rady (EHS) č. 2913/92 (2). Toto obdobie by malo byť stanovené na tri mesiace.
            
         
               (5)
            
            
               Opatrenia stanovené v tomto nariadení sú v súlade so stanoviskom Výboru pre colný kódex,
            
         PRIJALA TOTO NARIADENIE:
   Článok 1
   Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry pod číselný znak KN uvedený v stĺpci 2 tejto tabuľky.
   Článok 2
   Na záväzné informácie o nomenklatúrnom zatriedení tovaru, ktoré nie sú v súlade s týmto nariadením, je možné odvolávať sa aj naďalej v súlade s článkom 12 ods. 6 nariadenia (EHS) č. 2913/92 počas troch mesiacov odo dňa nadobudnutia účinnosti tohto nariadenia.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 25. septembra 2014
      
         
            Za Komisiu
         
         
            v mene predsedu
         
         Heinz ZOUREK
         
            generálny riaditeľ pre dane a colnú úniu
         
      
   
   
      (1)  Ú. v. ES L 256, 7.9.1987, s. 1.
   
      (2)  Nariadenie Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (Ú. v. ES L 302, 19.10.1992, s. 1).
   
      PRÍLOHA
      
                  Opis tovaru
               
               
                  Zatriedenie
                  (číselný znak KN)
               
               
                  Odôvodnenie
               
            
                  (1)
               
               
                  (2)
               
               
                  (3)
               
            
                  
                              1.
                           
                           
                              Plastová hadička dĺžky 142 cm s plastovým balónikom na jednom konci (tzv. balónikový katéter – „balloon catheter“)
                              Proximálny segment katétra má priemer 0,63 mm, je vyrobený z materiálu pre hypodermické hadice a potiahnutý polytetrafluóretylénom (PTFE)
                              Distálny segment katétra má priemer v rozmedzí 0,79 až 1,02 mm a je vyrobený z polyéterového blokového amidu (PEBA) a potiahnutý hydrofilným materiálom.
                              Balónik má dĺžku 6 až 27 mm a priemer 2 až 5 mm.
                              Hadička má prípojku typu Luer, atraumatický (pružný) hrot a 2 zlaté kontrastné pásiky.
                              Prípojka typu Luer umožňuje pripojiť hadičku na nafukovací prístroj, ktorý sa používa na nafúknutie balónika.
                              Atraumatický hrot sa využíva na pohyb katétra cez žilu po tele až do koronárnej artérie. Keď je katéter na správnom mieste v koronárnej artérii, balónik sa nafúkne tak, aby sa tukové usadeniny (aterosklerotické pláty) pritlačili na stenu žily. Stlačením plátov sa vnútorný priemer žily zväčší.
                              Kontrastné pásiky umožňujú určiť presnú polohu atraumatického hrotu v tele.
                              Balónikový katéter sa po zákroku vyberie z tela a zničí.
                              Výrobok sa predkladá v obale a je sterilizovaný.
                           
                        
                      (1) Pozri obrázok 1.
               
               
                  9018 39 00
               
               
                  Zatriedenie je určené všeobecnými pravidlami 1 a 6 na interpretáciu kombinovanej nomenklatúry a znením číselných znakov KN 9018 a 9018 39 00.
                  Vzhľadom na svoje objektívne charakteristické vlastnosti, konkrétne na kombináciu balónika, atraumatického hrotu, zlatých kontrastných pásikov a prípojky typu Luer, možno hadičku pri predkladaní označovať ako nástroj alebo prístroj kapitoly 90 používaný v medicíne.
                  Zatriedenie do položky 9021 je vylúčené, keďže hadička nie je implantovaná do tela na nápravu určitého defektu alebo zdravotného postihnutia, ale sa po zákroku vyberá z tela.
                  Výrobok sa má preto zatriediť pod číselný znak KN 9018 39 00 ako katétre [pozri aj vysvetlivky k harmonizovanému systému (vysvetlivky k HS) k položke 9018, skupina I].
               
            
                  
                              2.
                           
                           
                              Plastová zakrivená hadička (tzv. zavádzací katéter – „guide catheter“) s vnútorným priemerom v rozmedzí 1,47 až 2,29 mm a s dĺžkou 100 cm s RTG kontrastným markerom a atraumatickým (pružným) hrotom.
                              Výrobok tvorí dvojitá spojovacia časť s plochým výpletom z nehrdzavejúcej ocele, zapuzdrená do plastového materiálu [PEBA, polyftalamid (PPA), nylon] a na silikónový vnútorný povrch zavádzacieho katétra je aplikovaná lubrikačná vrstva.
                              Zavádzací katéter umožňuje prístup ku koronárnej artérii cez žilu. Pomocou tohto zavádzacieho katétra možno do artérie zaviesť aj ďalšie prístroje.
                              RTG kontrastný marker umožňuje určiť presnú polohu atraumatického hrotu v tele.
                              Zavádzací katéter sa po zákroku vyberie z tela a zničí.
                              Výrobok sa predkladá v obale a je sterilizovaný.
                           
                        
                      (1) Pozri obrázok 2.
               
               
                  9018 39 00
               
               
                  Zatriedenie je určené všeobecnými pravidlami 1 a 6 na interpretáciu kombinovanej nomenklatúry a znením číselných znakov KN 9018 a 9018 39 00.
                  Vzhľadom na svoje objektívne charakteristické vlastnosti, konkrétne na kombináciu tvaru zakrivenia, RTG kontrastného markera, atraumatického hrotu a lubrikačnej vrstvy, možno hadičku pri predkladaní označovať ako nástroj alebo prístroj kapitoly 90 používaný v medicíne.
                  Zatriedenie do položky 9021 je vylúčené, keďže hadička nie je implantovaná do tela na nápravu určitého defektu alebo zdravotného postihnutia, ale sa po zákroku vyberá z tela.
                  Výrobok sa má preto zatriediť pod číselný znak KN 9018 39 00 ako katétre [pozri aj vysvetlivky k HS k položke 9018, skupina I].
               
            
                  
                              3.
                           
                           
                              Pružný kovový drôt (tzv. zavádzací drôt – „guide wire“) s priemerom 0,35 mm, dĺžkou v rozmedzí 180 – 300 cm, dvoma RTG kontrastnými markermi a zaobleným hrotom.
                              Drôt je vyrobený z kovových zliatin na biomedicínske použitie s proximálnym povlakom z PTFE a distálnym povlakom zo silikónu alebo hydrofilného materiálu.
                              RTG kontrastný marker umožňuje určiť presnú polohu drôtu v tele.
                              Drôt sa používa na zavádzanie a polohovanie prístrojov pri zákrokoch v oblasti koronárnej artérie.
                              Zavádzací drôt sa po zákroku vyberie z tela a zničí.
                              Výrobok sa predkladá v obale a je sterilizovaný.
                           
                        
                      (1) Pozri obrázok 3.
               
               
                  9018 39 00
               
               
                  Zatriedenie je určené všeobecnými pravidlami 1 a 6 na interpretáciu kombinovanej nomenklatúry a znením číselných znakov KN 9018 a 9018 39 00.
                  Vzhľadom na svoje objektívne charakteristické vlastnosti, konkrétne na kombináciu tvaru a RTG kontrastných markerov, možno drôt pri predkladaní označovať ako nástroj alebo prístroj kapitoly 90 používaný v medicíne.
                  Zatriedenie do položky 9021 je vylúčené, keďže drôt nie je implantovaný do tela na nápravu určitého defektu alebo zdravotného postihnutia, ale sa po zákroku vyberá z tela.
                  Výrobok sa má preto zatriediť pod číselný znak KN 9018 39 00 ako vodiace drôty [pozri aj vysvetlivky k HS k položke 9018, skupina I].
               
            
                  
                              4.
                           
                           
                              Ručný nafukovací prístroj vyrobený z polykarbonátu s vysokou pevnosťou, vybavený tlakomerom a stupnicou objemu. Má vysokotlakovú hadicovú prípojku (typu Luer) a umožňuje, s presným nastavením tlaku, nahustiť až 20 atmosfér (atm).
                              Prístroj je určený na používanie v lekárskom prostredí na nafukovanie a vypúšťanie balónikových katétrov.
                              Tlakomer sa používa na sledovanie tlaku vnútri balónikového katétra, keď sa katéter nafukuje alebo vypúšťa, a počas chirurgických zákrokov.
                              Stupnica objemu ukazuje množstvo tekutiny (najviac 20 ml), ktorá sa tlakom vtláča do katétra, ako aj množstvo tekutiny, ktorá voľne odteká späť, keď sa balónik vypúšťa.
                              Prípojka typu Luer umožňuje pripojiť nafukovací prístroj k balónikovému katétru.
                              Prístroj je určený na použitie pre jedného pacienta a po zákroku sa zničí.
                              Výrobok sa predkladá v obale a je sterilizovaný.
                           
                        
                      (1) Pozri obrázok 4.
               
               
                  9018 90 84
               
               
                  Zatriedenie je určené všeobecnými pravidlami 1 a 6 na interpretáciu kombinovanej nomenklatúry a znením číselných znakov KN 9018, 9018 90 a 9018 90 84.
                  Keďže sa do katétra vtláča malé množstvo tekutiny, ktoré však následne voľne odteká späť, prístroj nezvyšuje, ani inak trvale nepremiestňuje objemy tekutín (pozri vysvetlivky k HS k položke 8413, prvý odsek). Zatriedenie do položky 8413 ako čerpadlá na kvapaliny je preto vylúčené.
                  Vzhľadom na svoje objektívne charakteristické vlastnosti, konkrétne na kombináciu tvaru, presného nastavenia tlaku, malého množstva použitej tekutiny a prípojky typu Luer možno výrobok pri predkladaní označovať ako nástroj alebo prístroj kapitoly 90 používaný v medicíne (pozri aj vysvetlivky k HS k položke 9018, piaty odsek).
                  Zatriedenie pod číselný znak 9021 je vylúčené, keďže výrobok nie je nosený, pripájaný alebo implantovaný do tela na nápravu určitého defektu alebo zdravotného postihnutia.
                  Výrobok sa má preto zatriediť pod číselný znak KN 9018 90 84 ako ostatné nástroje, prístroje a zariadenia používané v medicíne, chirurgii, zubolekárstve alebo zverolekárstve.
               
            
         Obrázok 1
      
      
         Obrázok 2
      
      
         Obrázok 3
      
      
         Obrázok 4
      
      
         (1)  Obrázky slúžia len na informáciu.